ไฟแนนซ์ทูเดย์
...งานสัมมนาวิชาการของธนาคารแห่งประเทศไทย หรือ BOT Symposium 2014 เมื่อปลายสัปดาห์ที่ผ่านมา มีการนำเสนอผลงานวิจัยจากเศรษฐกรรุ่นใหม่ของแบงก์ชาติ น่าสนใจหลายๆ เรื่อง อาทิ เศรษฐกิจจริงอิงการเงิน : โตไปใช่ว่าดี? กลไกการค้ำประกันสินเชื่อของภาครัฐและการเข้าถึงแหล่งเงินทุนของ SMEs การเพิ่มขึ้นของหนี้ครัวเรือน : นัยต่อเสถียรภาพทางเศรษฐกิจ บทบาทของการเงินต่อความเหลื่อมล้ำในประเทศไทย
20 ต.ค. 2557

...งานสัมมนาวิชาการของธนาคารแห่งประเทศไทย หรือ BOT Symposium 2014 เมื่อปลายสัปดาห์ที่ผ่านมา มีการนำเสนอผลงานวิจัยจากเศรษฐกรรุ่นใหม่ของแบงก์ชาติ น่าสนใจหลายๆ เรื่อง อาทิ เศรษฐกิจจริงอิงการเงิน : โตไปใช่ว่าดี? กลไกการค้ำประกันสินเชื่อของภาครัฐและการเข้าถึงแหล่งเงินทุนของ SMEs การเพิ่มขึ้นของหนี้ครัวเรือน : นัยต่อเสถียรภาพทางเศรษฐกิจ บทบาทของการเงินต่อความเหลื่อมล้ำในประเทศไทย
บทความเหล่านี้ แบงก์ชาติคงจะนำเอาขึ้นเว็บไซต์ในเร็วๆ นี้ ใครสนใจเข้าไปอ่านกันได้ จะเห็นภาพรวมของปัญหาหนี้ครัวเรือนไทยทำไมจึงสูงมาก และการเสนอแนวทางการแก้ไข ไฮไลต์อยู่ที่เหล่าผู้วิจารณ์งานวิจัย แต่ละคนไม่ใช่ธรรมดา อาทิ บัณฑูร ล่ำซำ ประธานกรรมการ ธนาคารกสิกรไทย ธีระชัย ภูวนาถนรานุบาล อดีต รมว.คลัง ลูกหม้อแบงก์ชาติ ดร.สมเกียรติ ตั้งกิจวานิชย์ ประธานทีดีอาร์ไอ เป็นต้น ความเห็นจากเหล่าผู้ทรงคุณวุฒินี้ น่าสนใจอย่างยิ่ง
...ช.ชดา เห็นด้วยกับความเห็นของนายแบงก์ ที่มองว่าการเข้าถึงแหล่งเงินทุนง่ายขึ้นของเหล่ารากหญ้าจะเป็นดาบสองคม หากนำเงินไปใช้ผิดประเภท ไม่ได้ไปลงทุนเพิ่มงานเพิ่มอาชีพและเพิ่มสินทรัพย์ แต่เป็นการบริโภคล้วนๆ สุดท้ายก็จะกลายเป็นหนี้เสียไปอีก 
มิติของหนี้ครัวเรือนไทย ปัญหานั้นลึกซึ้ง มีเรื่องของการกระจายรายได้ที่ไม่เป็นธรรม ค่านิยม วัฒนธรรม ปัญหามีหลายมิติซ้อนกัน หากจะแก้ไขต้องแก้ให้ถูกจุด การให้ความรู้ทางด้านการเงินก็เป็นเรื่องสำคัญ เรื่องนี้แบงก์ชาติสำรวจออกมาก็เห็นว่าคนไทยมีความรู้ทางด้านการเงิน การวางแผนการเงินน้อย จึงใช้จ่ายมากกว่าออม 
...ดร.ประสาร ไตรรัตน์วรกุล ผู้ว่าการแบงก์ชาติ เห็นว่าหนี้ครัวเรือนกระจุกตัวในครัวเรือนที่มีรายได้ต่ำ ต้องเพิ่มรายได้ ลดรายจ่าย นี่ก็เป็นทางหนึ่งที่จะช่วย และต้องทำให้เศรษฐกิจขยายตัวดี สัดส่วนหนี้ครัวเรือนจะลดลงมาเอง
...ยามนี้หนี้ครัวเรือนเริ่มเข้าสู่โหมดไก่กับไข่ นักวิชาการฝ่ายหนึ่งบอกให้เศรษฐกิจขยายตัวแล้วหนี้จะลดลง อีกฝ่ายหนึ่งก็บอกว่าหนี้ครัวเรือนเป็นต้นเหตุให้เศรษฐกิจหดตัว เพราะการบริโภคลดลง เถียงกันวนไปวนมา 
...“ซูเปอร์มด” ปกรณ์ พรรธนะแพทย์ รองกรรมการผู้จัดการใหญ่อาวุโส ธนาคารกสิกรไทย บินไปรับรางวัลชนะเลิศด้าน Digital Marketing ในงาน The Efma Accenture Distriburion &amp; Marketing Innovation Awards ที่กรุงบาเซโลนา ประเทศสเปน เมื่อเร็วๆ นี้ เป็นรางวัลที่เท่าไหร่ของปีนี้ก็จำไม่ได้ซะแล้ว เพราะเขาเยอะจริงอะไรจริง 
...งานหนักที่สุดในคลังเห็นจะเป็นดาวรุ่ง เอกนิติ นิติทัณฑ์ประภาศ รองผู้อำนวยการสำนักงานเศรษฐกิจการคลัง (สศค.) ที่ได้รับการไว้วางใจมอบหมายงานมาให้มากมายหลายอย่าง ช่วงดวงขึ้นก็เหนื่อยหน่อย